Oorsese sporttoere afgestel: ‘Ek sal al die ouers kontak’Michael Beyneveldt Vision Sport South Africa het onderneem om sake reg te stel nadat talle oorsese sporttoere afgestel is wat tot gevolg gehad het dat tientalle ouers derduisende rande kwyt en hul kinders platgeslaan is. Michael Beyneveldt, direkteur van Vision Sport, ŉ maatskappy wat oorsese sport- en akademiese toere vir skoolkinders organiseer, sê die maatskappy sal nie meer sy deure sluit nie. Dit kom nadat talle ouers dié week ŉ WhatsApp-boodskap van Beyneveldt ontvang het dat Vision Sport South Africa oornag gesluit is. In die WhatsApp-boodskap aan ouers sê Beyneveldt “dit was ŉ moeilike besluit om te maak, gegewe al die lewens wat deur die besluit geraak gaan word”. In die boodskap sê hy ook dat hy met sy regspan sal vergader oor die proses wat nou gaan volg. Beyneveldt voer egter nou aan dat hy die afgelope tyd goeie ondersteuning ontvang het oor hoe die situasie beredder kan word. “Die toere is ongelukkig daarmee heen, maar ons gaan kyk hoe ons die toere kan uitstel of die spelers kan terugbetaal nadat alle verliese bereken is deur betalings aan diensverskaffers. “Ek sal die week met elkeen van die ouers in kontak wees om die opsies te bespreek,” het Beyneveldt gesê. Hy het vroeër voet by stuk gehou dat die toere gekanselleer is omdat die meerderheid ouers nie betyds daarvoor betaal het nie. Talle ouers het vroeër aan Maroela Media gesê dat hulle ŉ stel met Vision Sport South Africa afgetrap het. Die meeste van hierdie kinders is tydens provinsiale toernooie gekies om aan die oorsese toere deel te neem. “My kind se tas was klaar gepak,” het Elischa Fourie, wie se dogter Jenny van Blerk op ŉ hokkietoer sou gaan, gesê. “Sy moes die tas gisteraand terugsleep kamer toe. My hart het gebreek vir haar,” het dié ma van Secunda in Mpumalanga gesê. Die boodskap wat Michael Beyneveldt aan ouers gestuur het. Hy sê hy het dit gedoen omdat hy vrees vir sy lewe. Jenny moes aanstaande week op die toer na Nederland vertrek, wat ook ŉ besoek aan Frankryk en onder meer Disneyland in Parys sou insluit. Internasionale afrigters sou haar dogter, ŉ doelwagter, tydens die toer leiding gee. Hulle het boonop ŉ skarefinansieringsinisiatief begin om geld vir die toer te help insamel. Jenny was rasend van opgewondheid. ŉ Klomp jong rugbyspelers is vroeër na bewering meestal by die Noordvaal-toernooi in Vereeniging gewerf en hulle sou op 30 November na Argentinië vertrek. ŉ Ouer van Noordwes het gesê haar seun se vertrekdatum is daarna tot 2 Desember uitgestel. Sy het sy dieselfde boodskap ontvang dat die toer daarmee heen is. “Hy is baie teleurgesteld,” het die ma gesê. Hulle het sowat R37 000 vir die toer opgedok. Haar dogter sou boonop saamreis en het die méér as R37 000 vir die toer uit haar eie sak betaal. Nóg ŉ ma het aan Maroela Media gesê haar 16-jarige seun het bitter hard gewerk om die span te haal. Dit sou boonop sy eerste keer op ŉ vliegtuig wees. “Hierdie geld was vir ons bloedgeld en nou is dit weg. Ek glo nie ons gaan enigiets terugkry nie. “Maar erger nog, hierdie kinders se drome is heeltemal verpletter,” het sy gesê. Daar is glo ook skole wat reeds deposito’s aan Vision Sport South Africa betaal het vir toere aanstaande jaar. In dié stadium word vier toergroepe, ŉ sokker- en rugbytoernooi en twee hokkietoernooie deur die besluit geraak.